
Студент саны күрт азайған 

Жуырда өткен қоғамдық кеңесте қаралған негізгі мәселе – М. Қозыбаев атындағы Солтүстік Қазақстан мемлекеттік университетінің дамуы жайлы болды. Өңіріміздегі іргелі оқу орнының ректоры Серік Өмірбаев алдағы жоспарларымен, көздеген мақсаттарымен бөлісе отырып, түйінді мәселелерге де тоқталды. Соның бірі – кадрлардың тұрақсыздығы және студент санының азаюы. Бір кездері он мыңнан астам студент оқыған жоғары оқу орнында қазір олардың саны төрт мыңнан астам ғана. “Жығылғанға жұдырық” демекші, білікті кадрлардың кетуі де университеттің беделіне кері әсерін тигізген. Қалыптасқан жағдайды оңалту үшін жоғары оқу орнының басшылығы оқытушылардың еңбекақысын көтеріп, мектеп түлектерімен кездесу өткізуді қолға алыпты. Десек те, аудандағы мектеп түлектері мұндай кездесулерге бір адамдай келсе, облыс орталығындағылардың тек жартысы ғана ниет танытқан. Себебі, көпшілігінің таңдауы – шекаралас өңірлердегі жоғары оқу орындары. Бұл мәселеге зер салсақ, жергілікті университеттегі оқу ақысы да шекаралас облыстардағыға қарағанда, айтарлықтай жоғары екен. Әрі Ұлттық бірыңғай тестілеуге қатысқысы келмейтін түлектердің дені шекараның әр жағына көз тігіп отырған жайы бар.
Қоғамдық кеңес мүшелері бұл мәселеге алаңдаушылық танытып, өз ойларын ортаға салды. Елена Коноплеваның айтуынша, мектептерге жоғары оқу орнының беделді оқытушылары келіп, кездесу өткізуі қажет. Себебі, соңғы жылдары мектептерге кәсіби бағдар беру үшін оқу орнының түлектері ғана келеді екен. Оның өзінде көпшілігі өткіздім деген қағазға қол қойдыртып алатын көрінеді. 
Кеңесте қаралған келесі мәселе – 2016 жылға арналған облыстық бюджеттің орындалуы. Облыстық қаржы басқармасының басшысы Ескен Әкімжановтың айтуынша, өткен жылы облыс бюджетінен әлеуметтік саланы дамытуға қомақты қаржы бөлініпті. Білім саласына – 10 млрд. 335 млн. теңге, денсаулық сақтау саласына – 25 млрд. 485 млн. теңге, әлеуметтік қорғауға 2 млрд. 749 млн. теңге бағытталған. Ал барлық негізгі көрсеткіштер бойынша кіріс 158 млрд. 480 млн. теңгені құрады. Қоғамдық кеңес отырысында бұдан басқа 12 мәселе қаралды. 

